Evolution, det største ulovlige markedet på nettet, gikk ned i natt. En av markedsplassens sentrale aktører sier at eierne har stukket av med pengene. Det skal være snakk om rundt 100 millioner kroner. Også nordmenn er påvirket av svindelen.

Det mørke nettet er en betegnelse på den delen av internett som ikke er indeksert av søkemotorer, og som ofte krever et spesielt program for å få tilgang til. På det mørke nettet finnes det mye informasjon som ellers ikke deles åpent. Mye av denne nettrafikken er blant annet kjøp og salg av narkotika, våpen og andre ulovlige tjenester.

Vi har tidligere skrevet om Tor-nettverket, som utgjør en stor del av det mørke nettet.

De ulike markedene fungerer som en slags eBay for narkotika og andre ulovlige varer. Etter å ha registrert seg, får man tilgang til en varebeholdning på over 20 000 varer. Narkotika står for den største delen av dette.

Markedet Silk Road har fått mye medieoppmerksomhet de siste årene. Markedet ble stengt for godt av FBI i 2013, og flere andre markeder har tatt over for etterspørselen.

Markedene er også mye brukt av nordmenn, både for kjøp og salg av narkotika.

De største markedene har lenge vært Evolution og Agora. Men natt til 18. mars gikk alle adressene som fører til Evolution-markedet i svart. Ifølge en tidligere moderator på markedet har eierne svindlet til seg rundt 100 millioner kroner.

Moderatoren, som har brukernavnet NSWGreat, postet en beskjed på Reddit sent i går kveld. Han hevder at Evolutions eiere, som har brukernavnene Verto og Kimble, har lagt ned markedet og svindlet til seg rundt 100 millioner kroner.

NSWGreat hevder selv å ha mistet 20 000 amerikanske dollar på grunn av denne svindelen.

Uavhengige kilder som kjenner markedets interne funksjoner, sier til NRKbeta at det er stor sannsynlighet for at denne informasjonen er korrekt.

– Andre gang jeg mister penger på grunn av dette

En nordmann som benytter seg av markedene på det mørke nettet, sier til NRKbeta at han ikke kommer seg inn på Evolution-markedet i dag. Han hadde selv deponert penger inn i sin konto på markedet, men det var ikke store summer.

– Dette er andre gangen jeg mister penger på scams. Men det er smårusk sammenlignet med hva mange andre har mistet. De store beløpene er ligger på deponeringskontoen, og penger selgere har på sine egne kontoer, sier han til NRKbeta

Grunnen til at han har mistet penger, er at han alltid setter inn litt mer enn det varene han kjøper selges for. Dette gjør han for å sikre seg at han får bestilt varene selv om prisen skulle gå opp.

Han tipper at mange er i samme situasjon:

– Det legger seg sammen når mange kjøpere er i samme situasjon og ikke gidder å ta ut «restbeløpet», sier han til NRKbeta.

Stjålet fra deponeringskontoen

Økonomien i markedet er ganske intrikat: For å selge varer på Evolution, betaler man en avgift til nettsiden hver gang man selger en vare. Denne avgiften er ifølge NRKbetas kilder rundt to prosent av varens kostnad.

Når en kjøper bestiller en vare, betaler man med den digitale valutaen Bitcoin. Summen blir så deponert inn i Evolution-markedets sentrale konto, og betalt til selger når kjøper bekrefter at varen er mottatt.

Det er nettopp i dette leddet man nå antar at moderatorene har slått til: Ifølge en tråd på reddit har det ikke foregått utbetalinger fra deponeringskontoen på mange dager.

43 083 Bitcoin på avveie

Bitcoin-valutaens design gjør det mulig for hvem som helst å få innsikt i transaksjonene som foregår i nettverket. Anonymiteten er likevel ivaretatt ved at man ikke kan se hvem som eier kontoene.

Vi har tidligere skrevet saken Bitcoin – den nye verdensvalutaen, som beskriver valutaen mer inngående.

Men siden transaksjonene ligger åpent, er det mulig å overvåke nettverket for å se etter mistenkelige overføringer.

Per dags dato er 1 Bitcoin verdt cirka 2400 norske kroner. Det er dermed ikke rart at de fleste transaksjoner sjeldent går over et tosiffret beløp.

I etterkant av at Evolution-markedet gikk i svart, dukket det opp en massiv transaksjon i Bitcoin-nettverket: 43 083 Bitcoin ble overført fra en konto til en annen.

Med dagens kurs er det snakk om 101 million norske kroner.